L’AV Mestre Lope- Josep Carsí celebra el seu X Aniversari amb un cicle de xarrades en la seua seu
2025-07-24

La seu de l’Associació de Veïns de Mestre Lope-Josep Carsí i adjacents de Burjassot, situada al carrer Blasco Ibáñez 72-baix, serà el punt de trobada del cicle de xarrades que l’entitat ha programat amb motiu del seu X Aniversari.

La primera xarrada tindrà lloc el pròxim 26 de setembre a les 19 hores i estarà impartida per Roberto Blanes sota el títol “Les dones republicanes a Burjassot”. Passarà el testimoni a Jorge Pelufo que, el dijous 24 d’octubre, també a les 19 hores, impartirà la xarrada “El Castell i el Col·legi Major Sant Joan de Ribera- Fundació Carolina Álvarez”.

Per a finalitzar el cicle de conferències, l’historiador Javier Naharros serà l’encarregat d’impartir la xarrada “Burjassot: per la senda liberal” que tindrà lloc el dijous 28 de novembre a les 19 hores.

Des de l’entitat burjassotera es convida a tota la ciutadania a participar en les xarrades i a conéixer una mica més la història del municipi a través de la visió dels tres ponents.